Térong iku tetuwuhan pangan kang ditandur kanggo dijupuk wohé. Ukuran woh térong béda-béda antara cilik tekan gedhé, gumantung marang budidayané. Woh mau ana manéka warna, mligi ungu, ijo, lan putih. Terong iku tetuwuhan asli India. Térong ditandur ing pérangan kidul lan wétan Asia wiwit jaman prasajarah nanging ditepungi ing donya Kulon ora luwih awal saka watara taun 1500. Cathetan tinulis kang pisanan ngenani térong ditemoni sajeroning "Qí mín yào shù", sawijining karya tetanèn Tiongkok kuna kang disiapaké ing taun 544. Akèhé jeneng basa Arab lan Afrika Lor kanggo térong sarta kurangé jeneng Yunani lan Romawi nuduhaké yèn wit iki digawa mlebu menyang donya Kulon ngliwati kawasan Laut Tengah déning bangsa Arab nalika awal Abad Patengahan. Jeneng ngèlmiahé, "Solanum melongena", asalé saka istilah Arab abad kaping 16 kanggo sajinis wit térong.